ORBEGOZO URIBE (EAJ, 2014-10-02):
Eskerrik asko presidente andrea. Eguerdi on legebiltzarkideok.
Euzko Abertzaleak taldeak aldeko botoa eman dio ekimenari EH Bildu taldeak aurkezturiko lege proposamena kontuan hartu eta Legebiltzarrean dagokion izapidea jarraitu dezan, hain zuzen ere Ganbera honetan taldeok gai horren inguruan eztabaidatu dezagun eta adostasunetara iristen saia gaitezen.
Gure taldearen iritziz bere biziko garrantzia izan du eta gaur egun ere badauka bizitzaren amaieran pertsonen eskubideak eta duintasuna ziurtatzeko bidean aurrera egiteko urratsak ematen jarraitzeak.
Zentzu horretan gure taldea beti egon da prest eta beti egongo gara prest gure Autonomia Erkidegoko herritarren artean garrantzia duten gaien inguruan eztabaida sustatu eta irtenbideak adosteko, beste taldeekin batera.
Aipatu den bezala, gai honen inguruan ere urratsak ematen joan gara azken urteotan. Izan ere, aurreko legealdian antzeko lege proposamena onartu genuen tramitera Ganbera honetan Aralar legebiltzar taldearen ekimenez, baina tamalez ezin izan genuen lana burutu hauteskundean aurreratu baitziren eta legealdia bertan behera geratu baitzen.
Lege proposamen hori Andaluziako eta Nafarroako antzeko legeetan oinarrituta zegoen, gainera. Ordea, aurreragotik ere gai honi lotutako beste zenbati ekimen onartu ditugu Ganbera honetan. Esate baterako, 1997an Legebiltzarrak Izquierda Unida- Ezker Batua taldearen proposamen bat onartu zuen.
Lege proposamen horretan bizi testamentuaren lege bideragarritasunari buruzko txosten bat idazteko eskatzen zitzaion Jaurlaritzari.
Ondoren, 2002ko abenduan, Legebiltzarreko Osoko bilkurak Borondate Aurreratuen Legea onartu zuen osasun esparruan, pazientearen askatasuna eta autodeterminazioa errespetatzeko arloan aurrerapausoak emateko eta erabaki klinikoak segurtasun juridiko handiagoarekin deitzeko pazienteek zuzenean eragiten dioten bizikontuei buruz duen kontzepziora.
Lege horrek bizi testamentua arautu zuen. Pazienteen autonomia eta autodeterminazio printzipioaren errespetuan eta sustapenean oinarrituta.
Proiektuaren xedea zen pertsonen balioak errespetatzea, euren borondatea adierazi ezin duten egoeran daudenean ere errespetatuko dela bermatuz.
Horren ondorioz, 2004. urtean borondate aurreratuen euskal erregistroa sortu zen, eta horri esker gero eta herritar gehiagok daukate jasota euren borondatea dokumentu horretan. Gero eta gehiago ezagutzen da herritarrok daukagun eskubide hori, ezagutu eta erabili.
Bestalde, 2006. urtetik aurrera Euskal Autonomia Erkidegoan ere zainketa aringarrien plana izan dugu indarrean. Asistentzia hobetzeaz gain, pazienteei eta horien senitartekoei laguntza emozionala ematea izan da planaren xedea. Horregatik guztiagatik, duela urte batzuk hasitako bidean urratsak ematen jarraitzeari egokia deritzogu.
Eusko Jaurlaritzak ere lege proposamenaren aldeko iritzia eman du eta bat egiten du esaten duenean bizitzaren amaierako prozesuko behar fisiko, emozional eta sozialei erantzun hobea emateko aurrerapausoak ematearen erantzukizuna geure gain hartu behar dugula.
Beraz, ekimena bidezkoa eta beharrezkoa iruditzen zaigu. Legebiltzarreko taldeok hausnarketa sakona egin beharko dugu lege proposamenak planteatuko dituen hainbat konturi buruz, besteak beste, pertsonek bizitzaren amaieran dituzten eskubideak eta bermeak, haien borondatea eta duintasuna errespetatzea, senitartekoen premiak, laguntzen dieten profesionalen betebeharrak, paziente eta profesionalen segurtasun juridikoa eta abar.
Euzko Abertzaleak, ondorioz, aldeko botoa eman dio ekimen honi bidezkoa, duina eta eztabaidarako egokia iruditzen baitzaigu. Aurrerantzean, lege proposamena izapidetzean, talde bakoitza joango gara posizioak zehazten, baina konfidantza osoa daukagu gai izango garela adostasun zabalak erdiesteko, gai hau denei interesatzen zaigulako eta horretara behartuta gaudelako.
Eta besterik gabe, mila esker.